Kalavská, Andrea, ministerka zdravotníctva SR (2019-10-25):
Prepáčte. Ďakujem veľmi pekne. Vážený pán predsedajúci, vážené dámy, vážení páni, ja ti odpoviem, Marek, ale nesmej sa, dobre. Takže veľmi pekne ďakujem za tie otázky. Ja stále hovorím, ono by to bolo, prosím vás, ideálne, keby to bolo prijaté spolu. Tento zákon dokáže žiť aj bez stratifikácie, ale oveľa väčší efekt budeme mať, keď bude žiť spolu so stratifikáciou. V rozpočte, idem postupne, v rozpočte je alokovaných 13 mil. v rámci policy change stĺpa, ktoré teda sme bojovali s pánom ministrom Kamenickým, na následnú zdravotnú starostlivosť. To nie sú len ústavné lôžka, tam sú aj domy ošetrovateľskej starostlivosti, následné lôžka. Potom ja som veľmi, a teda asi poznáte môj názor, ja veľmi tlačím na to, aby pacient čím skôr mohol ísť domov. My chceme posilniť agentúry domácej ošetrovateľskej. Tam by sme chceli zaviesť aj, aj reguláciu, aby teda aj pre pacientov na lazy boli tieto agentúry domácej ošetrovateľskej starostlivosti. Ja som sľúbila mnohým sestrám, ktoré práve poskytujú túto, túto službu, že im sa neoplatí autom chodiť do vzdialených regiónov. Čiže toto chceme, aby aj ľudia na lazoch, vo vzdialených regiónoch mali možnosť domácej ošetrovateľskej starostlivosti. Takisto veľkú časť týchto finančných prostriedkov by mali poberať aj tie tímy, mobilné paliatívne tímy, aby nám ľudia v dôstojných domácich podmienkach mohli zomierať. A takisto by som bola veľmi rada, aby boli vybudované aj kamenné paliatívne oddelenia. Ako sa to, ako to nezneužiť? Ja už som dala list zdravotníckym zariadeniam, všetkým štátnym zdravotníckym zariadeniam, kde je jasná otázka, aby nám zadefinovali, koľko, kde môžu rozšíriť lôžok následnej starostlivosti, v akom časovom horizonte sa budú rozširovať lôžka následnej starostlivosti a koľko môže vzniknúť nových lôžok paliatívnych oddelení. My sme mali rokovanie so Všeobecnou zdravotnou poisťovňou, kde je jasná stopka na zazmluvňovanie nových poskytovateľov následnej alebo dlhodobej zdravotnej starostlivosti. Aby sme išli v kontexte stratifikácie, najprv sa musíme pozrieť na naše nemocnice, ako budú vyzerať, kto bude koľko redukovať a v akom čase akútnych lôžok, kto v akom čase ich bude reprofilizovať na následné lôžka a potom sa môžeme baviť o tom, či niekde treba, aby vzniklo na zelenej lúke nejaké súkromné alebo aj štátne zdravotné zariadenie, ktoré poskytuje následnú starostlivosť. Čiže regulátorom zase sú poisťovne, Sociálna poisťovňa, zdravotná poisťovňa, kde, samozrejme, teda regulátorom, je to na zmluvnom vzťahu sociálnej, zdravotnej poisťovne, nad tým je regulátor štát, kde jasne je deklarované, že, hovorím, bolo by to najlepšie, keby to bolo v rámci stratifikácie. My si predstavujeme, aby už pre existujúce zdravotnícke zariadenia tam vznikali, resp. reprofilizovali sa tieto následné lôžka. A keď tam bude dostatok a ešte bude nejaký priestor na to, aby vznikali nové, čo sa týka badžetu a potreby spoločnosti, až potom je tu priestor na to, aby vznikali nové na zelenej lúke. Kľudne, ak máte pocit, že by to mohlo ohroziť alebo že by tam tá účinnosť mohla byť nejaká interferujúca a aby teda, samozrejme, sme tu nemali nejakých výmyselníkov, ktorí by na tom si chceli nejako zarobiť, môže sa tam posunúť účinnosť. S tým ja nemám najmenší problém. Ale, prosím vás, účinnosť v rámci vzniku a rozšírenia ADOS-iek, mobilných paliatívnych tímov, hospicov, to myslím si, že tam sme už dávno po hodine dvanástej a ľudia nám umierajú v katastrofálnych podmienkach. A čo nás k tomu viedlo, aj nás to oveľa viac stojí. Pretože teraz, keď máte pacienta umierajúceho na onkologické ochorenia alebo srdcové zlyhávanie, tento pacient vôbec už nemôže ležať na onkológii. Blúdi vám po interných oddeleniach, vy tam s ním neviete, čo budete robiť, a tak ho dáte na nejakú izbu, kde vám v priebehu týždňa zomrie, a tam ten pacient zomiera nie tak, ako by mal, nie v takých podmienkach. A toto mal riešiť tento zákon. Ďakujem pekne. Ak som teda odpovedala na všetky otázky. Keď nie, veľmi rada doodpoviem, prípadne aj v rámci ešte druhého čítania v zdravotníckom výbore môžme sa o tom pobaviť, prípadne o tom posunutí účinnosti. Len vás prosím, aby sme čím skôr pustili tie ADOS-ky, a teda mobilné paliatívne tímy. Ďakujem.